ועדת הפנים והגנת הסביבה, כנסת 20, פרוטוקול מספר 561, 2018-02-12 13:00

יואב קיש: שלום, צהריים טובים.

יואב קיש: אני פותח את הדיון.

יואב קיש: הנושא: הוספת עמותת 'ירוק עכשיו' לתוספת לחוק למניעת מפגעים סביבתיים (תביעות אזרחיות).

יואב קיש: יש לנו את המשרד להגנת הסביבה, מי נמצא פה?

<אביב שהרבני: אני אביב שהרבני.

יואב קיש: אביב שהרבני מהלשכה המשפטית.

יואב קיש: משרד המשפטים?

יואב קיש: תמרה.

יואב קיש: משרד האוצר, פחות רלוונטי, לדיון עכשיו פחות רלוונטי.

יואב קיש: יש לנו את 'ירוק עכשיו', מה השם?

<תומר ישראל: תומר ישראל.

יואב קיש: ויש לנו רשות הטבע והגנים, משה בוך, החברה להגנת הטבע, ניר.

יואב קיש: אדם טבע ודין, אלי בן ארי.

יואב קיש: מוצא לארץ ישראל יפה פה?

יואב קיש: לא.

יואב קיש: עוד מישהו?

יואב קיש: קק"ל יש פה?

<אמיר ביידא: אמיר ביידא.

יואב קיש: אנחנו נדון בשני נושאים.

יואב קיש: אחד זה באמת הנושא של הוספת עמותת 'ירוק עכשיו' ושאלה שעלתה בעקבות ההוספה, כי זה לא קורה כל יום, הוספת עמותה, האם אנחנו רוצים לשים איזה שהיא מגבלה על משך השהות של העמותות ברשימה הזו וזה לאור המקרה של העמותה, שאני לא זוכר את שמה - - -

<קריאה: מלר"ז.

יואב קיש: מלר"ז, שהוסרה מהרשימות לאחר שהתגלתה כעמותה שלא פעלה למען הציבור, בוא נגיד את זה ככה.

יואב קיש: בזה אני מסכם את הבעיה.

יואב קיש: אז אנחנו נתחיל עם 'ירוק עכשיו', עם מצגת קצרה שלכם.

יואב קיש: תומר, יש לך חמש דקות, לא יותר.

יואב קיש: בבקשה.

<תומר ישראל: היושב ראש, חבר הכנסת קיש, חברי ועדה נכבדים, חברים אחרים.

<תומר ישראל: 'ירוק עכשיו' היא עמותה סביבתית שהוקמה בשנת 2008, היא טיפלה מאז במאות ואף יותר מפגעים סביבתיים בכל רחבי הארץ.

<תומר ישראל: העמותה ארגנה מספר כנסים, הוציאה כמה וכמה דוחות.

<תומר ישראל: מתוך הבנה שמדובר בעמותה קטנה ודלת משאבים, אלה הוקצו והופנו באופן טבעי למקומות הנחוצים, למפגעים המטופלים פחות והפחות מעניינים.

<תומר ישראל: העמותה טיפלה ומטפלת בלא מעט מפגעים ונושאים סביבתיים שעומדים על הפרק, ולא פעם תוך שיתוף פעולה עם גורם זה או אחר, פעם עם עמותה, פעם עם מועצה, פעם עם משרד ממשלתי, אנחנו עובדים בשיתוף פעולה עם כולם, או גוף מטעמו.

<תומר ישראל: לבור הסביבתי הגדול שהיה ביהודה ושומרון, ושאולי עדיין ישנו, נשאבה העמותה מתוך אותה תפיסה, תפיסה סביבתית.

<תומר ישראל: מדינת ישראל כרגע שולטת ביו"ש, כרגע זה פרק זמן ארוך, בטח במה שקרוי בשפה המשפטית 'האזור', ולא משנה איך נגדיר או נפתור את הבעיות הפוליטיות שלנו, על המדינה לקחת אחריות על הסביבה באזור, ביהודה ושומרון.

<תומר ישראל: הכלים המשפטיים העומדים לצד הארגונים הסביבתיים הם לא רבים, קשה להרים עתירה משמעותית בלי תקציב, קשה להזמין חוות דעת מומחה וארוך ומייגע להתנהל מול הרשויות השונות.

<תומר ישראל: החוק, חוק מפגעים סביבתיים (תובענות אזרחיות) נועד להסדיר הליכי תביעות אזרחיות בגין מפגעים סביבתיים ומתיר לבית משפט השלום להוציא צו שיורה למי שגורם או עומד לגרום מפגע סביבתי להימנע מהמעשה ו/או לתקן את המעוות, ו/או לעשות את הדרוש כדי למנוע הישנותו של המפגע הסביבתי.

<תומר ישראל: במילים אחרות, כוונת החוק היא להרחיב את היריעה, להגדיל את המשקל הכללי והציבורי שיש להקדיש למפגעים סביבתיים.

<תומר ישראל: החוק בא להגיד לגופים הסביבתיים המנויים בו, 'בואו, פנו לבית המשפט לעזרה וייצגו בפניו את טובת הסביבה'.

<תומר ישראל: במאבק הישן והמוכר על עמק הצבאים ייצגו גופי הסביבה את הצבאים שנותרו בעמק והגישו בשמם התנגדות לתכנית מכוח חוק צער בעלי חיים.

<תומר ישראל: כאן החוק למניעת מפגעים חוסך לגופי הסביבה את הסרבול הזה.

<תומר ישראל: הוא מאפשר לגופים הסביבתיים שהוסמכו על ידי השר והוועדה - - -

יואב קיש: תומר, את נושא החוק אנחנו מכירים, אני צריך שתדבר על העמותה.

יואב קיש: אם סיימת, זה גם בסדר, אבל את החוק ומטרתו וכל זה אנחנו מכירים ואין בעיה, בפירוש זו הכוונה ונתמקד מבחינתך בעשייה של העמותה.

<תומר ישראל: בעשייה של העמותה.

<תומר ישראל: אני מכיר את פרשת מלר"ז והדיון שנערך סביבה, אני יכול לומר בעניין הזה ש'ירוק עכשיו' כבר הוכיחה, היא הוכיחה שאנחנו פועלים לטובת הסביבה, כבר הוכחנו שאנחנו הגונים, כבר הוכחנו שאנחנו מקצועיים וכבר הוכחנו שאנחנו יכולים לשנות.

<תומר ישראל: יש לי פה דוגמאות, הבאנו את צה"ל לשפר הזרמת שפכים, בין השאר ביו"ש, ועוד לא סיימנו.

<תומר ישראל: זו עתירה שלנו, שמה זה התחיל, בבג"צ בית אל.

<תומר ישראל: הבאנו את המשרד להגנת הסביבה להתייחסות לכלל המפגעים הסביבתיים ביו"ש כאל בעיה המצריכה פתרון כולל.

<תומר ישראל: זה כבר קורה במשרד להגנת הסביבה, אבל זה עוד בדרך.

<תומר ישראל: ניקיון של מאות אתרים וערימות פסולת ברחבי הארץ, טיפול בפסולת אלקטרונית, כל ההתקדמות שחלה, וזה מעט, זה עוד לא מספיק, כל ההתקדמות שחלה זה אנחנו עם הבקשה לנהל דיונים ומעקבים אחרי המשרד ואחרי הרשויות המקומיות.

<תומר ישראל: זה אנחנו, לא לבד ואנחנו לא היחידים, אבל אנחנו יכולים לקחת טיפה קרדיט.

<תומר ישראל: לבד זה יותר קשה להוביל מהלכים ולכן לא פעם, כמו פצלי השמן בעמק האלה ובמתווה הגז, אנחנו כן מצטרפים לקואליציה גדולה של ארגונים.

<תומר ישראל: בכל מצב 'ירוק עכשיו' מונעת ופועלת באופן עקבי ונחרץ לטובת הסביבה בלבד.

<תומר ישראל: אני חוזר, אנחנו אמנם ציוניים ועם או בלי 'אבל' פועלים לטובת הסביבה, אבל ללא הטיה כלפי כל קבוצה שהיא.

<תומר ישראל: דילגתי על כל הקטע של הפרמטרים שנכתבו לעניין החוק הזה בעקבות בג"צ של - - -

יואב קיש: ספציפית אליכם אני מוכן, מה שקשור ספציפית אליכם אז בבקשה, אין בעיה.

<תומר ישראל: אז אני מזכיר את זה.

<תומר ישראל: בעקבות בג"צ שאנחנו הגשנו בנושא של היעדר פרמטרים, התהליך שהיום קורה זו תוצאה של עבודה של חמש שנים או יותר.

<תומר ישראל: 'ירוק עכשיו' פועלת לטובת הסביבה ללא גבולות, צירופה לחוק הוא תוצאה של עבודה קשה, אנחנו מעריכים מאוד את תמיכת השר והצוות שלו, את הטיפול המסור של היועצים המשפטיים ואת הזמן שאתם מקדישים לנו.

<תומר ישראל: תודה, חברי הוועדה.

יואב קיש: תודה רבה לעורך דין תומר ישראל מ'ירוק עכשיו'.

יואב קיש: המשרד להגנת הסביבה, אביב או מישהו אחר?

יואב קיש: אני רוצה לשמוע לפי מה נקבע שיקול הדעת שלכם לקריטריונים ומדוע ומה שבחנתם ומה שראיתם ואת החלטתכם בעניין.

<אביב שהרבני: אוקיי.

<אביב שהרבני: אז כמו שתומר התחיל להגיד, בעקבות בג"צ שהגישה עמותת 'ירוק עכשיו' הוכנו במשרד אמות מידה להוספה ולהסרת גופים מהתוספת לחוק למניעת מפגעים סביבתיים (תביעות אזרחיות).

יואב קיש: מתי היה הבג"צ הזה?

<אביב שהרבני: ב-2014.

<אביב שהרבני: אמות המידה הוכנו במהלך שנת 2015 והעתירה נמחקה בעקבות הכנת אמות המידה.

<אביב שהרבני: את אמות המידה כמובן שאישר השר להגנת הסביבה.

<אביב שהרבני: מדובר פה בשמונה אמות מידה, חלקן טכניות וחלקן יותר מהותיות, שבחנו.

<אביב שהרבני: בחנו את הבקשה של 'ירוק עכשיו' בהתאם לאמות המידה.

יואב קיש: אני מצטער שאני קצת עוצר אותך, אני עובר לדבר על הרלוונטיים יותר, זה סעיף 6, 'מקיים בשלוש השנים האחרונות לפחות פעילות מוכחת, מגוונת ורחבת היקף בתחום הסביבתי כגון פעילות חינוכית, קהילתית, עריכת מחקרים מסוימים, נותן משקל מיוחד לפעילות משפטית סביבתית'.

יואב קיש: 7.

יואב קיש: 'פעילותו אינה מגלה הטיה כנגד קבוצה מסוימת בהיבטים הסביבתיים בהם הוא היה עוסק, דת, גזע, מין, לאום, השקפה פוליטית או אפליה אסורה אחרת' ו'אינו עושה שימוש לרעה בזכאותו להגיש תובענה אזרחית לפי החוק למניעת מפגעים סביבתיים או בהליכים אחרים'.

יואב קיש: אלה, לדעתי, הסעיפים היותר מה שנקרא מעבר לשאר, שהם די טריוויאליים, כל החמישייה הראשונה.

יואב קיש: אז, בבקשה, בהמשך לזה התייחסותך.

<אביב שהרבני: אז שוב, בהתייחס לזה, אנחנו בדקנו וראינו שמדובר בעמותה יחסית ותיקה שהיא פועלת במגוון היבטים סביבתיים, גם חינוכיים, גם בהגשת עתירות, גם בטיפול בנפגעים.

<אביב שהרבני: כמו שאמרתי, מצאנו במסגרת הבדיקה שערכה הלשכה המשפטית שהעמותה פועלת במגוון ההיבטים הסביבתיים, גם בהיבטים משפטיים וגם בהיבטים סביבתיים אחרים כמו חינוך, השתתפות בהרצאות, כלומר העברת הרצאות, גם באיו"ש וגם ברחבי הארץ.

<אביב שהרבני: הבדיקה הייתה בדיקה יחסית ארוכה ומדוקדקת כי היו לנו באמת כל מיני שאלות בהתייחס לאמות המידה האלה ובסופו של דבר אנחנו הגענו למסקנה שהעמותה עומדת בכל אמות המידה, גם בשלוש המהותיות האלה שציינת.

יואב קיש: תודה.

יואב קיש: אני רוצה לשמוע את התייחסות הפורום.

יואב קיש: אני רוצה להגיד ככה, יש לנו בתקנות, בתיקון פה, שני סעיפים, הראשון זה באמת הכנסתה של עמותת 'ירוק עכשיו' לרשימת העמותות, והשני, הצעה של הייעוץ המשפטי של הוועדה, לגבי מגבלת הזמן לרשימת כל העמותות.

יואב קיש: ההצעה הזו, אני רק רוצה להגיד, נבעה בעקבות תפיסה שהרחקתה של אותה עמותה לקחה המון זמן, הייתה מאוד קשה ומורכבת ואז למעשה בזה שאנחנו שמים איזה שהוא תאריך שמאפשר חידוש או רענון של כל העמותות, כך ניתן יהיה לעצור ולא לחדש את ההיתר הזה לעמותה שיכולה להתגלות כבעייתית.

יואב קיש: אני אשמח לשמוע התייחסויות של הפורום לשני הדברים, מי שרוצה, בבקשה.

<ניר פפאי: דבר ראשון, אני כמובן רוצה לברך אותך, היושב ראש, על הכניסה לעמוד בראש הוועדה הזאת.

<ניר פפאי: מבחינתנו זאת הוועדה החשובה ביותר לנושאים שאנחנו מקדמים.

<ניר פפאי: צריך להגיד שגם יש לנו שיתוף פעולה מצוין לאורך שנים עם כל הצוות שעומד לרשותך.

<ניר פפאי: ואני אגיד עוד דבר אחד לפני, אנחנו כידוע מקדמים הצעת חוק בימים האלה, שנמצאת בוועדת השרים לחקיקה, להרחיב את החוק הזה לנושא - - -

יואב קיש: מי זה מקדמים?

יואב קיש: מה זה מקדמים?

<ניר פפאי: זה 70 חברי כנסת שחתמו - - -

יואב קיש: שמי מוביל את ההצעה?

<ניר פפאי: טלי פלוסקוב.

יואב קיש: באיזה נושא?

<ניר פפאי: בנושא של להרחיב את הצעת החוק לנושא של ערכי טבע, שהיום לא נכנסים בתוכו.

יואב קיש: אה, אני חושב שאפילו אני גם חתמתי, אם אני לא טועה.

<ניר פפאי: אז היום מנסים להגיע להבנות, אני מקווה שזה יגיע לוועדת שרים ויגיע במהרה לפה.

יואב קיש: אוקיי.

<ניר פפאי: לגופם של נושאים, אז לגבי הנושא הראשון, אנחנו עובדים בשיתוף פעולה לאורך שנים עם 'ירוק עכשיו', גם בפעילות ציבורית, גם בכנסים מקצועיים וגם אפילו בעתירות משפטיות ולכן אנחנו בוודאי תומכים בשילוב שלהם.

<ניר פפאי: לגבי הנושא השני אנחנו חלוקים עם ההצעה שעומדת בפנינו.

<ניר פפאי: אחת, אני צריך להגיד בראשית הדברים, הארגונים שמנויים עד היום מגלים אחריות רבה ולא עושים שימוש עודף בחוק הזה.

<ניר פפאי: אולי אפשר להאשים אותנו ההיפך, שאנחנו לא עושים שימוש מספק, אבל בוודאי לא מנצלים אותו לרעה.

<ניר פפאי: זה דבר ראשון.

<ניר פפאי: הדבר השני, צריך להגיד, אנחנו רואים בהצעה הזאת מעין איזה שוט פוליטי שמאפשר לשר כשהוא רוצה לאשר את הארגונים, כשהוא לא ירצה הוא ימנע את זה מהארגונים ובעצם אנחנו חושבים שאין לזה מקום.

<ניר פפאי: ואם יש בעיה, כמו שציינת, בלהוציא ארגון, כמו שמותר לשר לעשות לפי חוק, צריך לתקן את החוק כך שיתאפשר לו בקלות לעשות את זה, כי אין לנו התנגדות להוצאת ארגונים שלא עומדים בקריטריונים שנקבעו, לכן צריך למצוא את הדרך להוציא, אבל אין סיבה להשית את זה על כולם.

יואב קיש: מאה אחוז, תודה רבה.

יואב קיש: עוד מישהו מהציבור?

<אמיר ביידא: מקק"ל.

יואב קיש: חצי ציבור, אתה אומר.

<אמיר ביידא: חצי ציבור.

יואב קיש: עכשיו יש לנו דוחות כספיים שלכם אז כולם יכולים - - -

<אמיר ביידא: עכשיו כולם יכולים, בדיוק, ציבור לגמרי.

<אמיר ביידא: אני מצטרף לחלק השני של החברה להגנת הטבע, כלומר מכיוון שהשיקולים צריכים להיות ענייניים לגבי צירוף או הסרה של גוף שמנוי בתוספת ומכיוון שלשר באישור הוועדה מסורה כבר הסמכות, אין שום צורך להביא לקציבה מלאכותית שהיא לא עניינית.

<אמיר ביידא: הרי ממה נפשך?

<אמיר ביידא: אם באמת גוף מסוים ראוי לצאת מהרשימה, או גוף, כמו במקרה שלפנינו, רוצה להיכנס לרשימה, השר שוקל, הוועדה שוקלת ולפי זה וככה ראוי שייעשה.

<אמיר ביידא: אבל בגלל שהיה איזה קושי, אני לא יודע אם זה קושי טכני, או שלא טכני, בגלל זה לשנות ולהטיל איזה שהיא מגבלה שהיא רק מגבלת זמן, זו לא מגבלה מהותית מבחינת המהות ולכן אין בה שום צורך והיא רק יכולה להזיק, היא יכולה להזיק בכך שהיא מכילה איזה שהיא, לא רוצה להגיד שוט פוליטי, כמו שכאן נאמר, אבל היא בהחלט מטילה מגבלה שהיא לא מגבלה עניינית לפעילות של גוף שאמור לפעול למען הציבור.

יואב קיש: תודה.

יואב קיש: כן, בבקשה.

יואב קיש: אני שומר את המשרד לסוף.

<משה בוך: שמי משה בוך, אני מרשות הטבע והגנים.

<משה בוך: קודם כל ברכות על המינוי החדש ליושב ראש הוועדה החשובה הזאת, שהיא בליבת העשייה שלנו.

<משה בוך: אין לנו התנגדות לקבלת 'ירוק עכשיו' כפי שנקבע שהיא עומדת בפרמטרים שקבע המשרד להגנת הסביבה והשר חתם עליה, אבל יש לנו מה לומר, הרבה מה לומר, בנושא הצעת הייעוץ המשפטי לוועדה לגבי תוקפם של הפרטים שהוא יפוג בתקופה קצובה.

<משה בוך: בנושא הזה, הקציבה הזאת, שבה הגופים הנמנים, בהם גם רשות הטבע והגנים, הדבר הזה יכביד על פעילות הרשות כי הרשות נערכת לאכיפה של החוק הזה, נערכת בהדרכה, ב - - -

יואב קיש: לא הבנתי מה שאתה אומר, מה יכביד?

<משה בוך: עצם ההוצאה האוטומטית ואחר כך הליך של קבלה מחדש, זה דבר שמכביד, כי הרשות מתבססת על כך שהיא עובדת בצורה קבועה עם משאבים קבועים, עם מאמץ קבוע.

<משה בוך: דבר נוסף, כיום הרשות עובדת מכוח חוק הגנים הלאומיים, שמורות טבע, אתרים לאומיים ואתרי הנצחה.

<משה בוך: מספר סעיפים בחוק עוסקים בנושא של תפקידי הרשות והסמכויות של הרשות.

<משה בוך: בתפקידים, למשל לשמר ולשקם ערכי טבע, אפרופו מה שאמר ידידי מהחברה להגנת הטבע, ופעולות לשימור ולשיקום ערכי טבע, קיום פעולות פיקוח, לרבות ביצוע ומניעת עבירות לפי חוק זה.

<משה בוך: חוק הגנים הלאומיים הוא חוק שמוביל אותנו לסדר הדין הפלילי, זאת אומרת כל עבירה היא עבירה פלילית.

<משה בוך: התקנות למניעת מפגעים סביבתיים מוביל אותנו גם לסדר הדין האזרחי וכאן הרשות שאני עובד בה רואה יתרון גדול לא רק בקטע הפלילי, אלא בקטע של הצטרפות להיבט האזרחי, לאכיפה האזרחית, וזה דבר שאם אנחנו נשחק וכל תקופה קצובה נצטרך להצטרף מחדש, זה דבר שמכביד.

יואב קיש: הבנתי.

יואב קיש: משרד המשפטים קודם?

<תומר ישראל: אני יכול גם בנושא הזה, בקצרה?

יואב קיש: כיוון שהבקשה שלך היא על המוקד אני רוצה שאתה לא תתערב בזה.

יואב קיש: בבקשה.

<תמרה לב: אני גם אתייחס רק לנושא השני, לתיקון של ההצעה, כי לגבי שינוי התוספת לחוק זה היבטים מקצועיים, ברגע שהמשרד להגנת הסביבה בחן את העמותה ואנחנו גם הסתכלנו על אמות המידה, אין לנו פה איזה שהיא מניעה משפטית.

<תמרה לב: לעניין התוקף, אנחנו גם נוטים לחשוב שזה יכול להעלות בעיות משפטיות, בין היתר, למשל, יש הליכים שמתרחשים, נניח הליכים משפטיים שהעמותות האלה יוזמות ומנהלות ופתאום יום אחד - - - זה גם לא דבר שנהוג, זאת אומרת התוספות האלה שבהן כתובות עמותות - - - יש גם בחוק תובענות ייצוגיות ועוד מקומות, לא נהוג לקצוב וזה נראה לנו לא בהכרח הכלי המתאים.

<תמרה לב: אם רוצים כן למצוא איזה שהיא דרך לוודא שלא קורים מקרים כמו שקרו, אפשר לחשוב על איזה שהיא דרך - - -

יואב קיש: טוב, תודה.

<אלי בן ארי: אפשר?

יואב קיש: אדם טבע ודין.

יואב קיש: עורך דין בן ארי, בבקשה.

<אלי בן ארי: גם לנו אין התנגדות לצירוף של הגוף החדש שמבקש להצטרף, כן ירבו.

<אלי בן ארי: במיוחד שזה חוק, אני חושב ששווה אולי רק להזכיר את זה, החוק הזה הוא חוק שלא כל כך מופעל.

<אלי בן ארי: הוא לא כל כך מופעל, בין היתר, לא כי אנחנו לא רוצים להפעיל אותו, אנחנו למשל גוף שעוסק הרבה מאוד בפעילות משפטית, אלא כי יש פה כמה בעיות שאולי עוד בתקופה שלך בקדנציה של יושב ראש הוועדה נזכה לעשות כמה תיקונים שם, למשל האפשרות לתת צווי ביניים, יש בעיה עם האיזון בין הנזק הכלכלי של המזיק לבין הנזק שמנסים למנוע.

<אלי בן ארי: בקיצור יש מה לתקן בחוק כדי להפוך אותו, גם מבחינת סעדים כספיים שאין בו, אבל מה שרציתי להתייחס זה לגבי העניין של התוספת.

<אלי בן ארי: ההצעה של הייעוץ המשפטי, אני מניח שהיא באה מתוך כוונה טובה, לאור הניסיון הרע שהיה עם אחד הגופים.

<אלי בן ארי: אבל עדיין, ברגע שמפסיקים את ההסמכה של גוף שנמצא בתוספת, צריך רק לחשוב, נאמר שהוא מנהל הליך באותו זמן, ההליכים האלה, אנחנו ניהלנו שניים או שלושה, לא יותר, אבל כל הליך כזה לוקח שנים, מה יקרה אם יעצרו את המינוי ולא יחדשו אותו מיידית?

<אלי בן ארי: זה דבר שקורה הרבה במשרד להגנת הסביבה

יואב קיש: טוב, מאה אחוז.

<אלי בן ארי: יש לנו הצעה, אגב.

יואב קיש: לא, אני נוטה לבטל את זה, אז אני מציע שתחסוך את ההצעות.

<אלי בן ארי: אם אתה מבטל את זה, בסדר, אבל אם לא, אז יש הצעות איך לעשות את זה יותר טוב, פשוט לבחון מחדש - - -

יואב קיש: לא, אני נוטה לא ללכת עם זה.

יואב קיש: כן, אחרון הדוברים, המשרד להגנת הסביבה, בבקשה.

<אביב שהרבני: טוב, מרבית הדברים כבר נאמרו, העמדה של המשרד, העמדה של השר, אנחנו מתנגדים לקציבה של שלוש שנים.

<אביב שהרבני: כמו שנאמר פה, לשר יש סמכות, כמובן באישור ועדת הפנים, לשנות את התוספת, זה אומר להוסיף וגם להסיר גופים, ואכן כשנמצא שאחת העמותות משתמשת באופן לקוי ולא ראוי בסמכות שניתנה לה על פי החוק אנחנו פעלנו במלוא העוצמה והתמודדנו גם עם עתירה לבג"צ על זה ובסופו של דבר היא הוסרה.

<אביב שהרבני: זה נכון שזה לקח הרבה זמן, אבל זה נעשה.

<אביב שהרבני: חשוב להגיד שכשעמותה מתכוונת להגיש תביעה על פי חוק היא נדרשת לפנות אל המשרד קודם לכן, 60 יום לפני המועד שהיא מתכוונת להגיש את התביעה ובעצם זאת נקודת הזמן שבה אנחנו יכולים לבחון האם התביעה הזאת ראויה, האם היא פועלת באמת בהתאם לסמכויות שניתנו לה על פי החוק או לא.

<אביב שהרבני: ואגב, כך התברר לנו באמת דפוס הפעילות של מלר"ז וברגע שראינו תביעות שחשבנו שהן לא מקצועיות ולא נכונות ולא ראויות התחלנו לפעול להסרת העמותה.

יואב קיש: אוקי, תודה.

יואב קיש: בסדר, הבנתי.

יואב קיש: אני מסכם, לפני זה אני אתן גם כמובן ליועצת המשפטית, אני יכול להגיד שאני באמת שמח לראות אחידות דעים מסביב לשולחן בנושא קבלת עמותת 'ירוק עכשיו' כחלק מהעמותות וגם אני רואה את ההתנגדות לתוספת שהוצעה על ידי הוועדה.

יואב קיש: אני רק רוצה להגיד שהתוספת הזו באמת נבעה מהבנה שיש בעיה.

יואב קיש: אני שומע שלא זו הדרך ולכן בכוונתי לא לאשר את זה, אבל נשמע, בבקשה, את הייעוץ המשפטי של הוועדה.

<לירון אדלר: רק שני דברים.

<לירון אדלר: קודם כל לגבי הנושא של 'ירוק עכשיו', רק נביא לידיעת הוועדה ולפרוטוקול שהמשרד להגנת הסביבה כן בחן כאן קצת יותר לעומק את הנושא של אמת מידה 7, של ההטיה לטובת אוכלוסייה מסוימת, כי היה שם, כנראה מבחינה מספרית, לפי מה שהבנו, יותר פניות או יותר פעילויות לגבי האוכלוסייה הפלסטינאית באיו"ש מאשר לגבי האוכלוסייה היהודית.

<לירון אדלר: אחר כך היה בירור יותר מעמיק, התכתובות הובאו לידיעתנו והובאו לידיעת חברי הכנסת, אנחנו גם השתכנענו, כמו שהמשרד להגנת הסביבה השתכנע, שבסופו של דבר הפעילויות שנעשות נעשות גם בשטחים שהם לא באיו"ש וגם בתוך איו"ש כלפי - - -

יואב קיש: לא, אבל זו יכולה להיות עמותה שאומרת 'אני מתעסק רק באזור הגליל', 'אני מתעסק רק באזור איו"ש', זאת אומרת זה לגיטימי - - -

<לירון אדלר: באזור כן.

<תומר ישראל: אז היא לא עומדת בפרמטרים.

יואב קיש: אם אתה בוחר אזור, בואו נסתכל עוד פעם בפרמטרים - - -

<קריאה: זה לא נכון שזה לא עומד בפרמטרים.

יואב קיש: זהו, אני רוצה לדייק.

יואב קיש: בוא נקריא.

יואב קיש: 'פעילותו אינה מגלה הטיה כנגד קבוצה מסוימת בהיבטים הסביבתיים בהם הוא עוסק מחמת דת, גזע, מין, לאום השקפה פוליטית או אפליה אסורה אחרת', ולכן האזור כאזור זה בהחלט לגיטימי.

יואב קיש: לדעתי גם נושא.

יואב קיש: יכולה להיות מחר עמותה שמחר תבוא ותגיד 'אני עוסקת רק בנושא של בעיה במי תהום' ולעסוק רק בזה, ויכולה להיות עמותה שתגיד 'אני עוסקת רק במפגעים בתל אביב' ולכן אין עם זה בעיה.

יואב קיש: יכול להיות, דרך אגב, שהמהות של אפליה, נגיד רק בתל אביב, ימצאו שהם מתעסקים רק במגזר היהודי, לצורך העניין, כאילו מפלים לרעה, אני סתם לוקח - - - אם מישהו אומר, 'אני רוצה לבחון רק את נושא איו"ש', יכול להיות שרוב הבעיות הסביבתיות באיו"ש הן סביב מגזר כזה או אחר ולכן זו לא הטיה מגזרית, אלא הטיה שנובעת מאופי האזור, ולכן אני חושב שבהחלט העניין הזה נבדק ונבחן ונראה כלא רלוונטי כלפי אותה עמותה.

<לירון אדלר: זהו, רק רציתי לציין שזה נבדק, זה הובא לידיעתנו גם בתכתובות, גם חברי הכנסת, שלחנו את זה לחברי הכנסת והשתכנענו שזה בסדר.

<לירון אדלר: לגבי הנושא של הגבלת התוקף.

<לירון אדלר: אנחנו חשבנו שיכול להיות בזה יתרון, בסופו של דבר לגופים האלה שמנויים בתוספת יש כוח וכוח לא מבוטל ומזמן שהתקינו גם את אמות המידה חשבנו שיכול להיות ושיש מקום לנושא של הבחינה האיטית של עמידת הגופים בתוספת.

<לירון אדלר: אני מבינה, וכמובן שיש שיקולים כבדי משקל נגד, ההחלטה היא כמובן לגיטימית לכל כיוון, אם זה נראה שזה יוצר את הבעיות שעלו כאן, אז אנחנו - - -

יואב קיש: אני השתכנעתי שאנחנו נוותר על סעיף 2 החדש, כפי שהוא מופיע פה בתוספת, 'הצעת הייעוץ המשפטי לוועדה', ואנא, תקריאי, בבקשה, את הנוסח ללא סעיף 2 החדש.

<לירון אדלר: תקנות למניעת מפגעים סביבתיים (תביעות אזרחיות)(שינוי התוספת לחוק), תשע"ח-2018.

<לירון אדלר: בתוקף סמכותי לפי סעיף 6(ב) לחוק למניעת מפגעים סביבתיים (תביעות אזרחיות), התשנ"ב-1992 (להלן – החוק), ובאישור ועדת הפנים והגנת הסביבה של הכנסת, אני מתקין תקנות אלה: שינוי התוספת לחוק.

<לירון אדלר: 1.

<לירון אדלר: אחרי פרט 10 יבוא "11 'ירוק עכשיו'.

<לירון אדלר: " תחילה.

<לירון אדלר: 2.

<לירון אדלר: תחילתן של תקנות אלה - - -

יואב קיש: האמור בה יסומן (א),

<לירון אדלר: 'האמור בה יסומן (א)' בעצם לא נדרש בגלל שאנחנו הורדנו את התוספת של הזמן.

<לירון אדלר: אז רק 'אחרי פרט 10 יבוא 11'.

יואב קיש: הבנתי.

יואב קיש: אוקיי.

<לירון אדלר: תחילה.

<לירון אדלר: 2.

<לירון אדלר: תחילתן של תקנות אלה 30 ימים מיום פרסומן.

יואב קיש: מאה אחוז.

יואב קיש: אני מצביע בעד.

יואב קיש: ההחלטה התקבלה פה אחד.

יואב קיש: בעד – 1

יואב קיש: נמנעים – אין הוספת עמותת 'ירוק עכשיו' לתוספת לחוק למניעת מפגעים סביבתיים (תביעות אזרחיות) – אושרה.

יואב קיש: חברים, תודה רבה, הישיבה נעולה.